**SAISTOŠIE NOTEIKUMI**

Liepājā

|  |  |  |
| --- | --- | --- |
| 2023. gada 24. augustā |   Nr. (prot. Nr.9, .§) |  |
| Saistošie noteikumi par līdzfinansējuma samaksas kārtību Liepājas valstspilsētas pašvaldības profesionālās ievirzes sporta izglītības iestādēs |
|  | Izdoti saskaņā ar Izglītības likuma 12. panta 21 daļu |

**I. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā tiek iekasēta līdzfinansējuma maksa par izglītības ieguvi Liepājas valstspilsētas pašvaldības domes dibinātajās profesionālās ievirzes sporta izglītības iestādēs (turpmāk – sporta skola).

2. Līdzfinansējuma samaksas kārtība attiecināma uz sporta skolu izglītojamo vecāku, aizbildņa vai personu, kas viņu aizstāj, (turpmāk – likumiskie pārstāvji) daļējām iemaksām līdzfinansējumam par profesionālās ievirzes sporta programmu apguvi.

3. Līdzfinansējuma apmērs noteikts noteikumu pielikumā "Līdzfinansējuma maksa pašvaldības profesionālās ievirzes sporta izglītības iestādēs".

**II. Līdzfinansējuma noteikšanas kārtība**

4. Līdzfinansējumu maksā likumiskie pārstāvji, kuru bērni sporta skolā apgūst profesionālās ievirzes un interešu izglītības sporta programmas atbilstoši sporta skolu nolikumiem un kuru bērniem mācību (treniņu) nodarbības (turpmāk – treniņi) organizē un nodrošina sporta skolas.

5. No līdzfinansējuma maksas, pamatojoties uz izglītojamā likumiskā pārstāvja iesniegumu, attiecīgajā mācību gadā atbrīvo, ja:

5.1. izglītojamais ir persona ar invaliditāti;

5.2. izglītojamais atrodas aizbildnībā vai ievietots audžuģimenē;

5.3. izglītojamais ir no ģimenes, kurai piešķirts trūcīgas vai maznodrošinātas ģimenes statuss;

5.4. izglītojamais iekļauts Latvijas sporta veidu federāciju apstiprinātajā izlašu dalībnieku un kandidātu sarakstā, sākot no U14 (14 gadu vecuma) izlasē;

5.5. izglītojamais vienlaikus ir arī Murjāņu sporta ģimnāzijas izglītojamais, kurš sacensībās pārstāv Liepājas valstspilsētu;

5.6. izglītojamā likumiskajam pārstāvim piešķirts patvēruma meklētāja, bēgļa vai alternatīvais statuss.

6. Ja izglītojamais attaisnoti (iesniedzot ārsta izziņu sporta skolā) nav apmeklējis treniņus un kavējuma periods ir ilgāks par divām kalendārajām nedēļām, pamatojoties uz likumiskā pārstāvja iesniegumu, par kavēto laika periodu līdzfinansējuma maksa nav jāmaksā. Ārsta izziņa kopā ar iesniegumu izglītojamā likumiskajam pārstāvim sporta skolā jāiesniedz 10 darba dienu laikā no ārsta izziņas izsniegšanas datuma.

7. Ģimenei, kurā kopā dzīvo trīs vai vairāk bērni, līdzfinansējuma maksa par katru izglītojamo mēnesī tiek samazināta par 50 procentiem.

8. Līdzfinansējuma maksa mēnesī tiek samazināta par 50 procentiem izglītojamajam, kurš ir Ukrainas civiliedzīvotājs, kurš izceļo no Ukrainas vai kurš nevar atgriezties Ukrainā Krievijas Federācijas izraisītā bruņotā konflikta dēļ šā bruņotā konflikta norises laikā.

9. Pamatojoties uz sporta skolas direktora rīkojumu, kurš saskaņots ar Liepājas pilsētas pašvaldības iestādes "Liepājas pilsētas Domes Sporta pārvalde" (turpmāk – Sporta pārvalde) vadītāju, izglītojamajiem no treniņu grupām, kurām profesionālās ievirzes sporta izglītības programmas tiek īstenotas neatbilstošās telpās, līdzfinansējuma maksa var tikt samazināta līdz 50 procentiem.

10. Izglītojamo uz likumiskā pārstāvja iesnieguma, kam pievienots faktu apliecinošs dokuments, pamata var atbrīvot no līdzfinansējuma maksas, ja izglītojamais noslēdzis darba līgumu pasākuma „Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs” ietvaros uz minētā darba līguma darbības laiku.

11. Pamatojotiesuz sporta skolas direktora rīkojumu, kurš saskaņots ar Sporta pārvaldes vadītāju, izglītojamo var atbrīvot no līdzfinansējuma maksas uz laiku līdz trīs mēnešiem, ja izglītojamā ģimenē ir radušās īslaicīgas finansiālas vai cita rakstura problēmas un ja sporta skolā ir iesniegts iesniegums, kam pievienots attiecīgo faktu pamatojošs dokuments.

12. Ārkārtējās situācijas vai valstī noteikto ierobežojumu laikā, kad netiek nodrošināts apmācību process pašvaldības izglītības iestādēs, kuras īsteno profesionālās ievirzes un interešu izglītības sporta programmas, sporta skolas direktors, izdodot rīkojumu, tajā norādot tiesisko pamatojumu, var noteikt, ka vecāku dalības maksa netiek iekasēta vai tiek iekasēta daļēji atkarībā no treniņu procesa norises.

**III. Līdzfinansējuma iemaksas kārtība**

13. Līdzfinansējuma apmaksa likumiskajiem pārstāvjiem jāveic līdz kārtējā mēneša 30. datumam pārskaitījuma veidā, pamatojoties uz Sporta pārvaldes grāmatvedības izdotajiem rēķiniem.

14. Līdzfinansējuma maksu var veikt avansā. Avansā pārmaksātā līdzfinansējuma summa pāriet uz nākamo samaksas periodu. Ja izglītojamais tiek atskaitīts no sporta skolas, pamatojoties uz likumiskā pārstāvja iesniegumu, avansā iemaksātais līdzfinansējums tiek atmaksāts likumiskajam pārstāvim.

15. Šo noteikumu ievērošanas un līdzfinansējuma iemaksas izpildes kontroli organizē un nodrošina sporta skolas direktors.

16. Līdzfinansējuma maksa tiek ieskaitīta attiecīgās sporta skolas maksas pakalpojumu budžeta kontā un izmantota sporta skolas mācību procesa nodrošināšanai.

**IV. Noslēguma jautājumi**

17. Noteikumi stājas spēkā 2023. gada 1. septembrī.

18. Atzīt par spēku zaudējušiem Liepājas pilsētas domes 2011. gada 7. jūlija saistošos noteikumus Nr.9 "SAISTOŠIE NOTEIKUMI PAR LĪDZFINANSĒJUMA SAMAKSAS KĀRTĪBU PAŠVALDĪBAS IZGLĪTĪBAS IESTĀDĒS, KURAS ĪSTENO PROFESIONĀLĀS IEVIRZES UN INTEREŠU IZGLĪTĪBAS SPORTA PROGRAMMAS".

Priekšsēdētājs Gunārs Ansiņš